钦定古今图书集成/明伦汇编/氏族典/第345卷 > 周罗㬋
## 钦定古今图书集成/明伦汇编/氏族典/第345卷 > 周罗㬋

按《隋书周罗㬋传》：“罗㬋，字公布，九江寻阳人。父法暠，
仕梁冠军将军、始兴太守。罗㬋年十五，善骑射，好鹰
狗。陈宣帝时，以军功授开远将军。后从吴明彻与齐
师战，勇冠三军。十一年，授使持节，都督霍州诸军事平山贼十二洞，除右军将军始安县伯。出为晋陵太
守，进爵为侯。至德中，除持节都督南州诸军事，还除”
太子左卫率。晋王广之伐陈也，都督巴峡缘江诸军
事。陈主被擒，罗㬋与诸将大临三日，放兵士散，然后
迺降。高祖慰谕之。其年秋，拜上仪同三司，进位大将
军。炀帝即位，授右武候大将军。汉王谅反，诏副杨素
讨平之。其年冬，帝幸雒阳。陈主卒，罗㬋请一临哭，帝
许之。缞绖送至墓所，葬还，释服而后入朝，帝甚嘉尚，
世称其有礼。时谅馀党据晋、绛等三州未下，诏罗㬋
进兵围之，为流矢所中，卒于师。谥曰壮。子仲安，官至
上开府。